Predkladacia správa

Podnet
Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a podľa č. 24 Legislatívnych pravidiel vlády Slovenskej republiky, Ministerstvo školstva, vedy, výskumu a športu Slovenskej republiky predkladá na rokovanie vlády Slovenskej republiky návrh poslanca Národnej rady Slovenskej republiky  Branislava ŠKRIPEKA na  vydanie zákona, ktorým sa mení a dopĺňa zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. (tlač 252).
Ministerstvo školstva, vedy, výskumu a športu Slovenskej republiky k predloženému poslaneckému návrhu zákona uvádza:
 Všeobecne
Cieľom návrhu zákona je zakázať predaj a rozširovanie tlače a iných vecí, ktoré sú spôsobilé ohroziť mravnosť, osobám mladším ako 18 rokov. Terajšia právna úprava v podobe zákona Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. (ďalej len „zákon o ochrane mravnosti“) sa javí ako nedostatočná a nepriamo tak podporuje nezdravý morálny i spoločenský vývoj detí a mládeže (osoby mladšie ako 18 rokov). Pritom podobné zákazy platná právna úprava pozná napríklad pri predaji alkoholických nápojov alebo tabakových výrobkov osobám mladším ako 18 rokov s cieľom chrániť normálny a zdravý vývin týchto osôb do dosiahnutia ich plnoletosti, keď za svoj vlastný život a rozhodnutia preberajú zodpovednosť.
 Cieľom návrhu zákona je tiež definovať pojem „ohrozenie mravnosti“, ktorý zákon o ochrane mravnosti nevymedzuje a v nadväznosti na tento pojem uložiť osobám, ktoré predajcom tlače alebo iných vecí spôsobilých ohroziť mravnosť dodávajú takéto veci, povinnosť označiť ich slovom „erotický“ v príslušnom gramatickom tvare, aby sa tak jednoznačne odlíšila takáto tlač alebo veci od bežnej tlače a vecí, ktoré mravnosť nie sú spôsobilé ohroziť. Ide o citlivú otázku, pričom návrh zákona sa snaží o dosiahnutie prirodzenej rovnováhy medzi slobodou prejavu a ochranou ľudskej dôstojnosti, čo sú základné práva a slobody upravené nielen Ústavou SR, ale aj viacerými medzinárodnými dokumentmi.
 Osobitnou problematikou, ktorá je predmetom úpravy návrhu zákona, sú sankcie. Návrh zákona nezavádza nové sankcie ani neupravuje ich výšku, zakotvuje však, že pokutu za porušenie povinností podľa zákona o ochrane mravnosti možno uložiť aj opakovane. Zároveň priznáva predajcovi tlače a iných vecí spôsobilých ohroziť mravnosť právo na náhradu škody, ktoré si môže uplatniť voči dodávateľovi na súde za podmienky, že sankcia, ktorá mu bola uložená zo strany orgánu príslušného podľa zákona o ochrane mravnosti, vyplýva z porušenia povinnosti, ktorú si mal podľa toho istého zákona splniť dodávateľ predajcu. Zákon ukladá tiež povinnosť obvodnému úradu, aby si pred uložením pokuty vyžiadal záväzné stanovisko Ministerstva školstva, vedy, výskumu a športu SR v otázke, či došlo k ohrozeniu mravnosti.
 Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
Návrh zákona napokon podľa predkladateľa nezakladá žiadne vplyvy na štátny rozpočet ani na rozpočet verejnej správy, nemá negatívny dopad na podnikateľské prostredie, nevyvoláva sociálne vplyvy, nemá vplyv na životné prostredie a ani na informatizáciu spoločnosti.

 Stanovisko
Ministerstvo školstva, vedy, výskumu a športu Slovenskej republiky zaujíma k predloženému poslaneckému návrhu nasledovné stanovisko.
 Návrh zákona sa snaží prísnejšie riešiť citlivú oblasť spoločenských vzťahov. Materiál obsahuje pozitívne prvky, napr.  definíciu pojmu ohrozenie mravnosti či zavedenie možnosti ukladať opakované sankcie za nedodržiavanie zákona.
 Návrh zákona si vyžaduje legislatívno-technické dopracovanie.
 Odporúčame vypustiť novo definovanú právomoc Ministerstva školstva, vedy, výskumu a športu Slovenskej republiky zaujímať záväzné stanovisko k výkladu pojmu ohrozenie mravnosti (§ 4a ods. 2);  všeobecné predpisy o správnom konaní v prípade potreby umožňujú  správnemu orgánu napr. v zmysle ustanovenia § 36 správneho poriadku, ak je pre odborné posúdenie skutočností dôležitých pre rozhodnutie potrebný znalecký posudok, ustanoviť znalca (v danom prípade napr. znalca v odbore psychológie). Na základe vyššie uvedených skutočností sme toho názoru, že predmetná úprava v návrhu zákona nie je potrebná.
 Zároveň v tejto súvislosti poukazujeme na skutočnosť, že predkladateľom poukazovaná pôsobnosť Ministerstva školstva, vedy, výskumu a športu Slovenskej republiky vo vzťahu k štátnej starostlivosti o mládež v § 17 kompetenčného zákona je koordinačná a rámcová, nie všeobecná.
 Navrhovaná definícia pojmu ohrozenie mravnosti (§ 1 ods. 3) je príliš úzka; celá zložitá oblasť etických noriem, morálnych noriem a spoločenských noriem správania, je zúžená iba na problematiku vecí s erotickým obsahom, čo by prakticky znemožnilo sankcionovať ohrozenie mravnosti zverejnením nevhodného obsahu v periodickej tlači, ak by tento obsah nemal erotický kontext. Definíciu odporúčame rozšíriť a stanoviť nie ako taxatívnu, ale exemplifikatívnu.
 Ďalej odporúčame vypustiť ustanovenie bodu 2 návrhu zákona (povinné označovanie vecí slovom „erotický“), keďže značne zvyšuje administratívnu záťaž distribútora, resp. dodávateľa „veci“, ktorý nemusí byť jej vydavateľom alebo výrobcom.
 Napokon poukazujeme aj na nadbytočnosť § 4b (bod 6 návrhu zákona), ktorý je potrebné vypustiť. Navrhované riešenie je v rozpore so zásadou ne bis in idem, vytvára neprehľadnú situáciu pre obvodný úrad, obecnú políciu alebo orgán Policajného zboru, pre ktorých by nebolo zrejmé koho vlastne majú sankcionovať a tiež neprimerane a neodôvodnene zaťažuje predajcov, ktorí by museli vynakladať ďalšie prostriedky na trovy vymoženia týchto nárokov. Predkladateľ týmto riešením navyše sám pripúšťa, že navrhuje sankcionovať inú osobu, ako porušovateľa povinnosti, čo je v rozpore so všeobecnými právnymi princípmi.
 Návrh zákona nevyhodnocuje potenciálne sociálne vplyvy a vplyvy na podnikateľské prostredie.
Záver
           Vzhľadom na uvedené Ministerstvo školstva, vedy výskumu a športu Slovenskej republiky odporúča vláde Slovenskej republiky vysloviť  s pripomienkami s ú h l a s  s predloženým návrhom poslanca Národnej rady Slovenskej republiky  Branislava ŠKRIPEKA na  vydanie zákona, ktorým sa mení a dopĺňa zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. (tlač 252).